钦定古今图书集成/理学汇编/经籍典/第055卷 > 朱元昇三易备遗 > 《河图洛书异同》
## 钦定古今图书集成/理学汇编/经籍典/第055卷 > 朱元昇三易备遗 > 《河图洛书异同》

“《河图》《洛书》，皆天之所出，皆圣人之所则”，其所以异所
以同者，先儒言之备矣。若夫图之奇数，始于左旋，终
于右旋，逆布也；偶数始于右旋，终于左旋，顺布也。《书》
则奇偶同一右旋焉，此其异者然耳。《图》之奇居四正
而五居中，贵阳也；偶居四维而虚其十，贱阴也。《书》则
奇偶得以相配焉，此其异者又然耳。《图》之“一也、三也、
七也、九也，其象衡而奇，故《阳仪》之画则之，至于《书》则
奇之衡，无以异于偶焉。图之二也、四也、六也、八也，其
象纵而偶，故阴仪之画则之，至于《书》则偶之衡，无以
异于奇焉。”此其异者又然耳。其所为同者，《图》一生水，
而六与一为联，与《书》之一六生成合，无以异也；图二
生火，而七与二为联，与《书》之二七生“成合”，无以异也。
《图》三生木，而“八”与三为联，与《书》之“三八生成合”，无以
异也。《图》四生金，而“九”与四为联，与《书》之“四九生成合”，
无以异也。惟五生土，图虚其十，与《书》不同。然土旺四
季，图一对九为十、二对八为十、三对七为十、四对六
为十，“十”之体不具，十之用已该，与《书》之“五与十生成
合”，亦何以异？不特此也，《河图》之数奇赢偶乏，《洛书》之
数奇乏偶赢，人惟见不同耳，岂知默相吻合之妙，又
当于生成之合者求之。何也？天一地二、天三地四，天
五，生数也，合之其为数也十有五；地六天七地八，天
九地十，成数也，合之其为数也四十。图书之周于外
者，总其数皆四十合成数也。图之虚，其中则涵十有
五；书之实。其中则具十有五合生数也。以体分之。则
互于中外。各具生成。以数合之。则生数处中。成数处
外。于此见生生造化。皆自中起。图书之异也、同也。可
得而言矣。